חלבלוב שעיר-פרי

חלבלוב שעיר-פרי (שם מדעי: Euphorbia lasiocarpa Klotzsch) הוא צמח חד-שנתי או רב שנתי ממשפחת החלבלוביים. זהו מין זר בישראל שתפוצתו הטבעית ממקסיקו ועד לדרום אמריקה הטרופית; בישראל הוא נפוץ במיוחד בגינות מושקות ובשדות שלחין, שם הוא מתפשט בקלות. חלבלוב שעיר-פרי דומה לחלבלוב נָטוּי: לשניהם גבעולים זקופים או מזדקפים, אך נבדל ממנו בכך שהוא שעיר ואילו חלבלוב נטוי קירח. חלבלוב שעיר-פרי דומה לחלבלוב הכדורים בשעירות השחלה וההלקט ובקרקפות הכדוריות שיש לשניהם. אבל, עלי הלוואי ניכרים כשהם צעירים, ובהמשך מתאחים לקשקש אחד משולש, לעיתים קרובות עם בלוטות כהות לאורך השוליים או בבסיס; בעוד שעלי הלוואי של חלבלוב הכדורים ניכרים או מאוחים רק בבסיסם, קירחים, דמויי-משולש, לרוב תמימים; לעיתים שפתם בקצה המחודד מפורצת לאונות דקות דמויות ריסים, ואין בלוטות כהות לאורך השוליים או בבסיס.

 תפוצה עולמית 
ממוזער|חלבלוב שעיר-פרי, מהאיים הקריביים, צולם בצפון האי גרנד-טר.
ממוזער|חלבלוב שעיר-פרי, מהאיים הקריביים, צולם ליד דרך מורן רוז בעיירה סנט רוז, גואדלופ.
ממוזער|440x440 פיקסלים|חלבלוב שעיר-פרי, מהאיים הקריביים, צולם בשמורת צפון גרנד-טר, גואדלופ.
תחום תפוצתו הטבעית של חלבלוב שעיר-פרי משתרע ממקסיקו דרומה, דרך מרכז אמריקה, ועד לצפון-מערב וצפון-מזרח ארגנטינה. הוא כולל את רוב אזורי אמריקה הלטינית הטרופית – מחופי האוקיינוס השקט במערב ועד לחופי האוקיינוס האטלנטי במזרח – לרבות האיים הקריביים, ובהם גם האיים האנטילים. המין לא תועד בחוף הדרום-מערבי של אמריקה הדרומית, בצפון צ'ילה, שהוא אזור מדברי וצחיח.

המין נפוץ בעיקר באזורים טרופיים חמים, אך בקולומביה הוא נמצא גם בגבהים של עד 2660 מטרים מעל פני הים. בתי הגידול שלו טבעיים ומגוונים, וכוללים יערות וחורשים, סוואנות, שיחיות ואזורים לחים יבשתיים (כגון ביצות או גדות נחלים), וכן שטחים המושפעים על ידי האדם, ובהם שדות, שולי דרכים ואזורים עירוניים.

בניגוד למיני חלבלוב מאמריקה שהתאזרחו בישראל, כגון חלבלוב זוחל או חלבלוב מאדים, חלבלוב שעיר-פרי כמעט ואינו חורג מתחום תפוצתו, למעט דרום פלורידה (בגובה פני הים ועד כ־10 מטרים), איי גלאפגוס וישראל.

 תפוצה בישראל 
חלבלוב שעיר-פרי נפוץ בישראל, במיוחד בגינות מושקות ובבתי גידול חקלאיים של שלחין, שם הוא מתפשט בקלות. הוא שכיח מאוד בשרון ובמישור החוף הדרומי, ונפוץ גם בגליל התחתון, בעמק יזרעאל, בשומרון, בשפלה, בהרי יהודה, בצפון הנגב, במערב הנגב ובהר הנגב. לעומת זאת, הוא נדיר מאוד בבקעת כינרות, בבקעת בית שאן, במדבר יהודה, בערבה ובגולן.

יש לציין כי גם תחום התפוצה וגם דרגת השכיחות המקומית של המין עשויים להשתנות, ואף ייתכן שכבר חלו בהם שינויים.

 מחזור חיים 
העלווה מתפתחת בתחילת מרץ ונובלת בסוף אוקטובר. הפריחה נמשכת לאורך רוב עונת הצמיחה, מסוף מרץ ועד תחילת אוקטובר. הפירות מתחילים להתפתח מסוף אפריל, ופיזור הזרעים הבשלים מתרחש מאמצע יוני ועד אמצע נובמבר.

 שיוך טקסונומי 
ממוזער|מראה של חלבלוב נטוי
ממוזער|חלבלוב נטוי הפירות קירחים
חֲלַבְלוּב שְׂעִיר-פְּרִי (Euphorbia lasiocarpa Klotzsch) שייך לסקציה Euphorbia sect. Anisophyllum. אל תת-סוג זה משתייך גם חלבלוב הכדורים, חלבלוב זוחל, חלבלוב מאדים חלבלוב פושט. מאפיינים ייחודיים לסקציה זו כוללים:
 עלים נגדיים.
 שני חצאיו של כל טרף אינם שווים, ובמיוחד בסיס הטרף בלתי סימטרי.
 העירוק בדרך כלל דמוי כף יד בבסיס ומנוצה בהמשכו, או מנוצה בלבד, כאשר רק העורק האמצעי בולט.
 הלוואים ממוקמים בין בסיסי הפטוטרות (interpetiolar).
 הכוסיות ערוכות בחיקי עלים ובקצות ענפים, לרוב במקבצים צפופים דמויי ראש.
 הזרעים חסרי קרונקולה (caruncle) – גידול קטן, בשרני ושומני (לעיתים קשה) המצוי סמוך לפוּמה (נקודת החיבור לצמח האם).

 מורפולוגיה 
ממוזער|חלבלוב שעיר-פרי
ממוזער|חלבלוב שעיר-פרי
ממוזער|חלבלוב שעיר-פרי
ממוזער|חלבלוב שעיר-פרי
חלבלוב שׂעיר-פֵּרִי (Euphorbia lasiocarpa) הוא צמח עשבוני חד-שנתי או רב-שנתי, לרוב חסון, בעל שורש שיפודי דק עד מעובה במידה מתונה. הגבעולים זקופים או מזדקפים, אורכם 30 עד 100 ס"מ, מכוסה שערות רכות באורך בינוני (pilose) עד מכוסים בשערות קצרות, צפופות ורכות (tomentose).

העלים נגדיים ופשוטים.

הלוואים ברורים בצעירותם, ובהתבגרותם מתאחים לקשקש דמוי משולש, באורך 0.5 עד 1.3 מ"מ, ומכוסה בשערות רכות; שפתם אינה תמימה, אלא קרועה במקצת ועד קרועה לרצועות צרות ולא סדורות, ולעיתים מצויות בלוטות כהות בשפתם או בבסיסם.

הפטוטרת קירחת למחצה או מכוסה בשערות בדומה לגבעול, ואורכה 0.5 עד 2 מ"מ.

הטרף דמוי ביצה או מוארך, לעיתים מעט דמוי מגל, באורך 8 עד 46 מ"מ וברוחב 3 עד 21 מ"מ. בסיסו בלתי סימטרי, קהה עד דמוי לב למחצה; שפתו משוננת בעדינות; קודקודו קהה או מחודד. שני צדדיו, העליון והתחתון, לרוב נושאים כתם בהיר או אדום במרכז, בעיקר על העורק המרכזי ומכוסים שערות רכות באורך בינוני, ולעיתים מכוסים גם שערות דקות, רכות, צמודות לפני השטח ונטויות בכיוון אחד. העירוק דמוי כף יד, עם 3 עד 5 (לעיתים רחוקות 7) עורקים היוצאים מבסיס הטרף.

בסוג חלבלוב, התפרחת מאורגנת במבנה ייחודי הקרוי כּוֹסִית (cyathium) – תפרחת זעירה דמוית פרח, שבה פרח נקבי יחיד מוקף בכמה פרחים זכריים, שכל אחד מהם כולל אבקן יחיד, וכולם חסרי עטיף (ללא גביע, כותרת או צופנים). כל הפרחים יושבים בתוך מעטפת דמוית גביע, שבשפתה מצויות לרוב ארבע בלוטות צוף, שלעיתים נושאות תוספות קרומיות וצבעוניות (יותרות) – מבנים המזדקרים מקצות הבלוטות ותורמים למראה הפרחוני של הכוסית. בשלב מסוים, השחלה של הפרח הנקבי מתארכת ובולטת החוצה מן המעטפת, כשהיא נישאת על עוקץ דק וארוך. מבנה הכוסית יוצר אשליה של פרח אחד שלם, אך למעשה מדובר בתפרחת חד-ביתית, שבה פרח נקבי מוקף בפרחים זכריים חד-אבקניים, כולם חד-מיניים. הכוסית היא סימן ההיכר הבלעדי של הסוג חלבלוב במשפחת החלבלוביים. מידע מורחב ניתן למצוא בערך הראשי: חלבלוב.

הכוסיות ערוכות בתפרחות דמויות סוכך, לרוב בראשי הגבעולים, ומלוות בעלים לא מפותחים דמוי חפים.

עוקץ התפרחת באורך 0.8 עד 2.3 מ"מ.

מעטפת הכוסית דמוית חרוט הפוך, באורך 0.9 עד 1.3 וברוחב 0.8 עד 1.2 מ"מ, והיא מכוסה שערות רכות הדומות לאלו שעל העלים.

הבלוטות ארבעה, צהובות או ורודות, אך לא אדומות, עגולות או מוארכות, בקוטר 0.1 עד 0.3 מ"מ.

היותרות לבנות או ורודות, מוארכות, דמויות מניפה או כמעט עגולות, באורך 0.1 עד 0.6 מ"מ וברוחב 0.2 עד 1 מ"מ; שפתן תמימות או בעלות אונות זעירות.

בכל כוסית מצויים 15 עד 25 פרחים זכריים.

הפרח הנקבי הוא שחלה שמכוסה בצפיפות שערות צהבהבות הדומות לאלו שעל המעטפת. עמודי השחלה באורך 0.6 עד 0.9 מ"מ, דקיקים, מפוצלים לשניים עד מחצית אורכם.

ההלקטים כמעט כדוריים עד דמויי ביצה רחבים, בקוטר 1.7 עד 2 מ"מ, מכוסים שערות צהבהבות, הדומות לאלו שעל המעטפת והשחלה. העמוד האמצעי (columella) באורך 1.5 עד 1.7 מ"מ.

הזרעים בצבע חום-אדמדם כהה עד כמעט שחור, בצורת ביצה תפוחה, בעלי ארבע צלעות חדות בחתך רוחב, באורך 1.2 עד 1.3 מ"מ וברוחב 0.7 עד 0.8 מ"מ. על פניהם שתי שורות בלתי בולטות של 3 עד 5 שקעים רדודים, המופרדים ברכסים נמוכים.

 תמונות 

 קישורים חיצוניים 

 הערות שוליים 

קטגוריה:חלבלוביים
שעיר-פרי